Ich Mauritz vonn Oldenborch bekenne mijth dijssem offenenn breue vor jdermenichlichenn szo das vonn weghen, Ko. Ma:t zu Denemarck etc., koninges Cristierns, m[yn] aller g[nedigste] herren, vnde des gestrengen vnde erenth vhasthenn herenn Seuerynn Norbij, rijtters, seyner Ko. M. obersthenn beuelch hebber ijn Vijnlandh, bey myr der erbare kegenwertige Olde Arndt, zeeger dusses bryffes, vor eyner reyszyger traulychenn vnde elichem, wo eynnen erenthvhasthenn krygeszmanne zusteyth, gedenet hath vnde dor offer von den schwedenn, vnszerenn vijendenn, ynn krygesz nothenn schwarlyg ghedrungenn, seiner perdhe, rustungh, harenysch vnde anderenn zwges quit gewarden, hynger sich mussenn verlossenn, auch seynne nochstellygen solth wyth dem jhör gewande auff drij perde mjth enth pffomgenn, szo dan hijr benijdenn scrijffllychenn angeszieget tueth folgenn: jms ersthe seyn nostellijger solth, szo he yn Vijnlanth gelegenn viiij moneth auff drije perde, auff jtlijch perth den moneth vj gulden; auch seyn gewanth auff eyn jhore auff jtlijgh perdt xij elen kopenhavijsth engylsth tuches; jtem auch xiiij guldenn wor der bezalyngh z[u]m Abo nochstellych geblywenn ehm noch aussem stann; jtem eynen growen gaull vor den vijendenn ijn Norboden nochgelossenn vor xx gulden; jtem eynen brwenenn gawll ijn zcoge nach Raszenborgh auch vor den vijndenn vorterbth vor xij gulden; jtem eynen rog vor Aboe yn dem lerm mussen vo[r]lassen vor xxvj gulden; jtem dry harnijsch mijth aller zwgehorunghe auff Wijborgh mussenn vorlassen, steyth noch wyrdenn erkantenysz; auch auff Wijborgh mussenn nochlassenn eyn brwenn pert szo gueth als xiij gulden; jtem eyner pfalen gawll auff dem veghe noch Lyflandt mussenn vor lassenn szo guth als xiij guldenn, so das dijsse kewartyghe der erbare Olde Arent ijn Vijnlandt vonn den sweden, wnszren vijendenn, gedrungen solch perde, rustunge, harnijsch, cleder vnde anderenn tzwge wo jztonis schryfftlychenn vormelt hath mussenn øwergebenn wnde vorlassenn; das wijll ijch, Maurijsz vonn Oldenborgh, ehm gantzlygh vnde vnwijdderrufflich bekanth vnde vhasthe zusthoenn. Des zw erkunde der warhet habe jch mijnen sygneth zw ende dysses brijues lossenn drucke. Gegewenn auff Gothlandt am tage Katarine jns jhor etc. Domini natiuitatis xxiiij. Jtem auch hath he mussenn vorlossenn zwo Westherosz ijn Swedenn xij gulden wnde vj gulden by Peter Schrijber seynen hyngher stellygenn solth; jtem auch eyne ghefarthen rag alzo guet als xij gulden; jtem auch zu tom Holm nochgebleuenn, szo he van Abow dar sthecketze xx gulden; jtem noch zuvm Holm mussenn nochlassenn xxiij loth solber vnde eynen hamber gergulden szo gueth als ij mrg lubysk; jtem eyn paer kny kappen vnde eynn paer armtugh, jtem eynen engelyche rathenn ragk szo queth als viij gulden, vnde eynn haszenn lackenn vor iij guldenn.